De Moin

**De Moin** ( [dəˈmɔɪn]) om lidn AÜV:oiden keskuzpalan pohjoižes. Se om Aiov-štatan administrativine keskuz i kaikiš suremb lidn, Polk-ümbrikon administrativine keskuz mugažo.

## Istorii
Eländpunktan aluz om pandud vl 1843 kut *Fort De Moin*-lidnuz kontroliruimha sijaližid sauk- i meskuaki-indejalaižid. Nimitihe jogen mödhe, sen nimi znamoičeb «manahad» francijan kelel (*Des Moines* [demwan]). Lidnuz oli oficialižeks vhesai 1846, konz sirtihe indejalaižid toižhe štatha. Lidnan šingotez jätksi, i se sai *siti*-statusad vn 1851 22. sügüz'kud. Vl 1857 lühetihe lidnan nimed da kätihe nügüdläižeks, i panihe štatan pälidnaks vajehtamha Aiov-lidnad.

De Moin šingotase valdkundan varmituzstatjoiden kompanijoil i finansižil holitišil (*[[Wells Fargo]]*-kompanijan alajaguz 13,5 tuhanke radnikoid, *Principal Financial Group*-kompanijan päfater, *Nationwide Mutual Insurance Company*), tervhudenkaičendal (*UnityPoint Health*, *MercyOne*), maižanduzholitišiden suriden kompanijoiden palakundoil (mašinoiden *John Deere*, heretusiden da semniden *Corteva*). Kompjuterkompanijoiden datakeskused oma saudud lidnan ümbrištos.

## Geografijan andmused

Lidn sijadase štatan keskuzpalan suves. Ühthine pind om 234,92 km², sidä kesken kuivma 228,38 km², vezi otab 6,54 nellikkilometrad.

Klimat om ven kontinentaline neps, päivoikaz kezal. Voden keskmäine lämuz om +10,5 C°, kezakun-elokun +22,3..+24,4 C°, tal'vkun-uhokun −2,4..−5,4 C°. Ekstremumad oma −34 C° (viluku) i +43 C° (heinku, eloku). Kezaaigan minimum om +3 C° (kezaku), tal'vaigan maksimum om +26 C° (uhoku). Ei olele haloid kezakus-elokus. Paneb sadegid 928 mm vodes, enamba semendkus-kezakus (133..134 mm kus), vähemba tal'vkus-uhokus (27..40 mm kus). Paneb lunt 93 sm tal'ves. Kun keskmäine relätivine nepsuz vajehtase 63..75 % röunoiš voden aigan.

## Tobmuz

Lidnan suim kogoneb seičemes ühtnijaspäi: üksin ezitajan lidnan nelläs rajonaspäi, valitud kaikil lidnalaižil kaks' ezitajad i mer. Vl 2004 taritihe ühtištada lidnan da Polk-ümbrikon tobmut (ezimeletadud suiman 15 ühtnijoidenke) i pučihe, no sid'päi lidnan i ümbrikon erased-se programad oma ühthižed.

Lidnan tobmuden pämez' om mer (). Kaik lidnalaižed valitas händast nelläks vodeks, strokuiden lugu ei ole röunatud. Edeližed merad oma Frenk Kouni (*Frank Cownie*, viluku 2004 — viluku 2024), Preston Deniels (*Preston Daniels*, kül'mku 1997 — viluku 2004).

## Eläjad
Vn 2010 AÜV:oiden rahvahanlugemižen mödhe lidnan eläjiden lugu oli 203 433 ristitud, vn 2020 — 214 133 ristitud. Kaikiš suremb lidnan ristitišt oli 208 982 eläjad vl 1960 i om nügüd'. Kaik 890 tuhad eläjid om ezilidnoidenke (2020).

Augotižlibundan mödhe (lidnan eläjad vaiše, 2020): evropalaižed — 61,0 % (ispanijalaižidenke 64,5 %), latinoamerikalaižed i ispanijalaižed — 15,6 %, afroamerikalaižed — 11,7 %, azijalaižed — 6,8 %, indejalaižed — 0,7 %, tün'valdmerimalaižed — 0,1 %, segoitadud augotižlibundanke — 6,6 %.

## Transport
Avtobusad oma kundaližeks transportaks lidnas da sen ümbrištos. Om saudud äi erigoittud tehuzid jaugnikoiden täht päličmänendsildoidenke, niiden läz kut kilometrad oma kaitud ümbrišton valatoitusespäi.

Rahvahidenkeskeine soda- da civiline *De Moin*-lendimport (*DSM / KDSM*, 3,1 mln passažiroid vl 2023) sijadase kahesas kilometras suvipäivlaskmha lidnan azjaližes keskusespäi. Sišpäi tehtas reisid AÜV:oiden kaikihe surihe lidnoihe.

## Galerei

Des Moines City Hall.jpg|Lidnan municipaline sauvuz (2006)
Polk County Justice Center.jpg|Polk-ümbrikon justicijan keskuz (2022)
Cathedral Church of Saint Paul - Des Moines 03.jpg|Pühän Pavlan kafedraline päjumalanpert', vn 2022 nägu (anglikanine, letihe vll 1883−1885)
St. Ambrose Cathedral - Des Moines 04.jpg|Ph. Amvrosii Milanalaižen kafedraline päjumalanpert', vn 2022 nägu (katoline, om saudud vll 1890−1891)
View from the Pappajohn Sculpture Park.jpg|Skul'pturoiden Pappadžon-puišt azjaližes rajonas vl 2011, De Moinan keskuzpala. Se om lidnan čomamahtoiden festivalin sijaduseks koumeks päiväks kezakun lopus
Opperman Hall.jpg|Privatižen Dreikan universitetan *Opperman Hall* Oiktusen školas (2007)
Des Moines 106.jpg|De Moinan čomamahtoiden keskuz (2008)
Central Branch, Des Moines Public Library.jpg|De Moinan keskuzkirjišt (2012)
Wellsfargoarena.jpg|*Wells Fargo Arena* vn 2005 heinkus (om saudud vll 2002−2005)
Des Moines International Airport.jpg|Rahvahidenkeskeižen *De Moin*-lendimportan terminal vl 2008


## Homaičendad


## Irdkosketused
* De Moin-lidnan sait (''dmgov.org'').